Document ID: 32010R0595

A BIZOTTSÁG 595/2010/EU RENDELETE
(2010. július 2.)
a nem emberi fogyasztásra szánt állati melléktermékekre vonatkozó egészségügyi előírások megállapításáról szóló 1774/2002/EK európai parlamenti és tanácsi rendelet VIII., X. és XI. mellékletének módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 32. cikke (1) bekezdésének első és második albekezdésére,
mivel:
(1)
Az 1774/2002/EK rendelet állat- és közegészségügyi előírásokat állapít meg a nem emberi fogyasztásra szánt állati melléktermékekre. Arról rendelkezik, hogy a takarmányanyagként felhasználható feldolgozott állati fehérjét és egyéb feldolgozott termékeket csak akkor lehet forgalomba hozni, ha az említett rendelet VII. mellékletében megállapított követelményeknek megfelelően dolgozták fel őket. Az 1774/2002/EK rendelet ezenkívül arról is rendelkezik, hogy a kedvtelésből tartott állatok eledeleit, a műcsontokat és a műszaki termékeket, valamint a VIII. mellékletben említett állati melléktermékeket csak akkor lehet forgalomba hozni, ha kielégítik az említett mellékletben megállapított különös követelményeket.
(2)
Az 1774/2002/EK rendelet VIII. mellékletének V. fejezete jelenleg a lósavó forgalomba hozatalára és behozatalára vonatkozó harmonizált követelményeket állapít meg. Egyes tagállamok, kereskedelmi partnerek és gazdasági szereplők azonban érdeklődést mutattak az iránt, hogy mind az Unióból, mind a harmadik országból származó lófélékből nyert vért és a vértermékek szélesebb körét műszaki célra alkalmazzák az Unióban. Az ilyen vér és vértermékek felhasználásának megkönnyítése érdekében állategészségügyi követelményeket kell megállapítani műszaki célú felhasználásukra. Ezek a követelmények a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvben (2) felsorolt egyes, bejelentési kötelezettség alá eső betegségek átadásának lehetséges kockázatát hivatottak mérsékelni a rendelkezésre álló tudományos bizonyítékok alapján. A vérnek különösen az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (3) előírásainak megfelelően jóváhagyott vágóhidakról vagy a harmadik ország illetékes hatósága által a vér összegyűjtése céljából jóváhagyott és felügyelt létesítményekből, például olyan mezőgazdasági üzemből kell származnia, ahol az állatokat különleges egészségügyi feltételek mellett tartják.
(3)
Az 1774/2002/EK rendelet VIII. mellékletének X. fejezete követelményeket állapít meg a nem takarmány-alapanyagként, szerves trágyaként vagy talajjavító szerként történő felhasználásra szánt szarv és szarvtermékek (a szaruliszt kivételével), pata és patatermékek (a pataliszt kivételével) behozatalára.
(4)
A gazdasági szereplők érdeklődést mutattak az ilyen állati melléktermékek szerves trágya vagy talajjavító szer gyártására történő felhasználása iránt. Az ilyen állati melléktermékek forgalomba hozatala, beleértve ezek behozatalát, azonban csak akkor engedhető meg, ha olyan állatokból erednek, amelyek emberi fogyasztás céljából vágásra alkalmasak, vagy amelyek nem mutatták semmilyen átvihető betegség klinikai tüneteit, és olyan kezelésben részesültek, amely mérsékli a lehetséges egészségügyi kockázatokat.
(5)
A szarvak esetében megfelelő intézkedéseket kell tenni annak érdekében, hogy a szarvak koponyáról történő eltávolítása során megelőzzék a fertőző szivacsos agyvelőbántalom (TSE) átvitelét. A Tudományos Operatív Bizottság véleményt adott ki a TSE-fertőzés kérődzők szöveteiben való terjedéséről (4). Az említett vélemény szerint a TSE-fertőzést közvetítő anyagokkal való szenynyeződés elkerülése érdekében a szarvakat a koponyaüreg felnyitása nélkül kell eltávolítani.
(6)
Ennek megfelelően az 1774/2002/EK rendelet VIII. mellékletét egy új, XV. fejezettel kell kiegészíteni, amely egészségügyi feltételeket ír elő a szerves trágyaként vagy talajjavító szerként történő felhasználásra szánt szarv és szarvtermékek (a szaruliszt kivételével), pata és patatermékek (a pataliszt kivételével) forgalomba hozatalára, beleértve a behozatalát is.
(7)
Az 1774/2002/EK rendeletnek a 437/2008/EK (5) bizottsági rendelettel módosított X. melléklete megállapítja a nem emberi fogyasztásra szánt, harmadik országokból eredő tejnek és tejtermékeknek az Unióba történő szállításához vagy az Unión átmenő tranzitszállításához szükséges egészségügyi bizonyítványok egységes mintáját. Az 1774/2002/EK rendelet VII. mellékletének V. fejezete különös követelményeket határoz meg a tej, tejtermékek és kolosztrum forgalomba hozatalára és behozatalára vonatkozóan. Az említett fejezet A. szakaszának 3. pontja és B. szakaszának 1.5. pontja követelményeket állapít meg a ragadós száj- és körömfájásra fogékony fajba tartozó állattal feletetendő savóra. Az 1774/2002/EK rendelet X. mellékletének 2. fejezete megállapítja a nem emberi fogyasztásra szánt tej és tejtermékek behozatalához szükséges egészségügyi bizonyítványok mintáját. Az említett bizonyítványmintában a savóra megállapított követelmények szigorúbbak, mint az említett rendelet VII. mellékletének V. fejezetében a savó Unión belüli kereskedelmére megállapított követelmények. Az említett bizonyítványmintát ezért módosítani kell, hogy a savó behozatalára vonatkozó követelmények ne legyenek kedvezőtlenebbek, mint az Unión belüli kereskedelemben a savó előállítására és forgalomba hozatalára vonatkozó követelmények. Az 1774/2002/EK rendelet X. mellékletének 2. fejezetében szereplő egészségügyi bizonyítványmintát ezért ennek megfelelően módosítani kell.
(8)
Az 1774/2002/EK rendelet XI. melléklete felsorolja azokat a harmadik országokat, amelyekből a tagállamok a 79/542/EGK bizottsági határozatra (6), a 97/296/EK bizottsági határozatra (7), a 94/85/EGK bizottsági határozatra (8), a 94/984/EK bizottsági határozatra (9), a 2000/585/EK bizottsági határozatra (10), a 2000/609/EK bizottsági határozatra (11), a 2004/211/EK bizottsági határozatra (12), a 2004/438/EK bizottsági határozatra (13) és a 2006/696/EK bizottsági határozatra (14) hivatkozva engedélyezhetik egyes, nem emberi fogyasztásra szánt állati melléktermékek behozatalát. Az említett jogi aktusokat jelentős mértékben módosították vagy más jogi aktusokkal váltották fel. Az Unió említett aktusai módosításainak figyelembe vétele érdekében a XI. mellékletet módosítani kell.
(9)
Átmeneti időszakot kell biztosítani e rendelet hatálybalépése után annak érdekében, hogy az érintett feleknek elegendő idő álljon rendelkezésre az új szabályoknak való megfeleléshez, és hogy az ezen rendeletben foglalt módosítások bevezetése előtt az 1774/2002/EK rendelet hatálya alá tartozó állati melléktermékeket továbbra is be lehessen hozni az Unióba.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1774/2002/EK rendelet VIII., X. és XI. melléklete e rendelet mellékletének megfelelően módosul.
2. cikk
A 2010. augusztus 31-ig tartó átmeneti időszakban a tagállamok fogadják a tej és tejtermékek, a lósavó és - a lóféléktől származó vértermékek kivételével - a műszaki termékek előállítására szolgáló kezelt vértermékek azon szállítmányait, amelyeket az 1774/2002/EK rendelet X. mellékletének 2., 4.A., illetve 4.D. fejezetében szereplő megfelelő bizonyítványminták szerint e rendelet hatálybalépése előtt kitöltött és aláírt egészségügyi bizonyítvány kísér.
A tagállamok a 2010. szeptember 1-je előtt kitöltött és aláírt egészségügyi bizonyítványokkal kísért szállítmányokat 2010. október 30-ig elfogadják.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. július 2-án.

Labels: 1
17
0
3
6